
Text rozhodnutia
Súd: Krajský súd Bratislava Spisová značka: 6Co/120/2015 Identifikačné číslo súdneho spisu: 1314219547 Dátum vydania rozhodnutia: 12. 03. 2015 Meno a priezvisko sudcu, VSÚ: JUDr. Martin Murgaš ECLI: ECLI:SK:KSBA:2015:1314219547.3 Uznesenie Krajský súd v Bratislave v právnej veci navrhovateliek: 1/ J. I., 2/ G. V., obe bytom B. F.. Č.. XXX/XX, B., proti odporcovi: M. I., bytom C. F.. Č.. XXX/X, J., o nariadenie predbežného opatrenia, na odvolanie odporcu proti uzneseniu Okresného súdu Bratislava III z 26. augusta 2014, č. k. 17C/155/2014- 19, pomerom hlasov 3:0, takto r o z h o d o l : Odvolanie sa o d m i e t a. Žiaden z účastníkov nemá právo na náhradu trov odvolacieho konania. o d ô v o d n e n i e : Napadnutým uznesením súd prvého stupňa nariadil predbežné opatrenie, ktorým odporcovi zakázal vstupovať do rodinného domu súp. č. XXX, postaveného na parcele č. XXX/X, zapísaného na LV pre kat. úz. B.Í. Č.. XXXX, v ktorom bývajú navrhovateľky s dvoma mal. deťmi navrhovateľky 2/, a to po dobu šiestich mesiacov od právoplatnosti uznesenia. Súčasne súd prvého stupňa uložil navrhovateľkám povinnosť podať v lehote 60 dní od doručenia uznesenia na súd návrh na začatie konania vo veci obmedzenia alebo vylúčenia odporcu z užívacieho práva k nehnuteľnostiam v podielovom spoluvlastníctve účastníkov konania. Napokon súd prvého stupňa v napadnutom uznesení vyslovil, že toto uznesenie je vykonateľné jeho doručením účastníkom konania. Proti tomuto uzneseniu podali včas odvolanie navrhovateľky a napadli ním výrok, ktorým súd prvého stupňa vyslovil, že uznesenie je vykonateľné doručením účastníkom konania. Odvolací súd uznesením z 22. októbra 2014, č. k. 11Co/148/2014- 35 uznesenie súdu prvého stupňa v napadnutej časti zmenil tak, že vyslovil, že uznesenie súdu prvého stupňa je vykonateľné dňom jeho nariadenia. Proti uzneseniu súdu prvého stupňa podal odvolanie i odporca a to ešte pred tým, ako mu bolo doručené vyššie uvedené uznesenie odvolacieho súdu. Navrhol, aby odvolací súd napadnuté uznesenie zrušil, aby uložil navrhovateľkám povinnosť nahradiť mu škodu a povinnosť zabezpečiť mu náhradné bývanie. Odvolací súd prejednal odvolanie bez nariadenia pojednávania a dospel k záveru, že odvolanie treba odmietnuť. Napadnuté uznesenie súdu prvého stupňa bolo odporcovi doručené dňa 05.09.2014. 15 - dňová lehota na podanie odvolania mu začala plynúť dňa 06.09.2014 a uplynula dňom 20.09.2014, ktorý pripadol na sobotu. Posledným dňom lehoty na podanie odvolania tak bol najbližší nasledujúci pracovný deň, ktorým bol pondelok 22.09.2014 (§ 57 ods. 2 druhá veta O.s.p.). Odporca podal odvolanie na poštu až dňa 17.10.2014, teda oneskorene. Keďže odporca podal odvolanie oneskorene, odvolací súd jeho odvolanie odmietol podľa § 218 ods. 1 písm. a/ O.s.p. Odvolací súd dodáva, že odvolanie odporcu bolo súdu prvého stupňa doručené dňa 20.10.2014, teda ešte pred tým, než o odvolaní navrhovateliek rozhodol odvolací súd uznesením z 22.10.2014, č. k. 11Co/148/2014- 35. Súd prvého stupňa pochybil v tom, že odvolanie odporcu bezodkladne nepostúpil odvolaciemu súdu, ktorý tak o ňom mohol rozhodnúť už vyššie spomenutým uznesením. O trovách odvolacieho konania odvolací súd rozhodol podľa § 146 ods. 1 písm. c/, v spojení s § 224 ods. 1 O.s.p. Poučenie: Proti tomuto uzneseniu odvolanie nie je prípustné.

